钦定古今图书集成/明伦汇编/氏族典/第095卷 > 苏逢吉
## 钦定古今图书集成/明伦汇编/氏族典/第095卷 > 苏逢吉

按《五代史苏逢吉传》，逢吉，京兆长安人也。汉高祖镇
河东，父悦为高祖从事，逢吉常代悦作奏记，高祖召
见，以为节度判官，甚爱之。然逢吉为人贪诈无行，喜
为杀戮。高祖尝以生日遣逢吉疏理狱囚以祈福，谓
之静狱。逢吉入狱中阅囚，无轻重曲直，悉杀之以报，
曰：“狱静矣。”高祖建号，拜逢吉中书侍郎同中书门下
平章事。是时，制度草创，朝廷大事皆出逢吉，逢吉以
为己任。然素不学问，随事裁决，出其意见，尢纳货赂，
市权鬻官。尝从高祖征邺，数使酒辱周太祖于军中，
太祖恨之。乾祐二年，加拜司空。周太祖至北郊，官军
败于刘子陂，逢吉与隐帝走赵村，自杀于民舍。